महिला बैडमिंटन : स्कर्ट जरूरी करने का नियम रद्द  
आलोचना से घिरे विश्व बैडमिंटन महासंघ ने उस विवादास्पद नियम को रद्द कर दिया है, जिसमें महिला खिलाड़ियों को स्कर्ट पहनना अनिवार्य किया जाना था।
चौतरफा आलोचना से घिरे विश्व बैडमिंटन महासंघ (बीडब्ल्यूएफ) ने उस विवादास्पद नियम को रद्द कर दिया है, जिसमें महिला खिलाड़ियों को प्रतियोगिता के दौरान स्कर्ट पहनना अनिवार्य किया जाना था।  बीडब्ल्यूएफ की वेबसाइट पर दी गई जानकारी के अनुसार वे यह नया नियम लाना चाहते थे, ताकि इस खेल में ग्लैमर को जोड़ा जा सके। भारत की साइना नेहवाल सहित दुनिया की चोटी की महिला बैडमिंटन खिलाड़ियों ने इस नए नियम का विरोध किया था।  बीडब्ल्यूएफ ने अपने बयान में कहा कि हम विभिन्न बैडमिंटन समितियों की इस सिफारिश को स्वीकार करते हैं कि महिलाओं के कपड़ों के बारे में नियमों का फिर से अध्ययन किया जाए और तब तक स्कर्ट पहनने संबंधी नए नियमों को लागू नहीं किया जाए। महिला बैडमिंटन खिलाड़ियों के स्कर्ट पहनने संबंधी नियम 1 जून से लागू होना था।